Martha Argerichi ja Sergei Babajani unustamatu Mozart
Kahe muusiku - Sergei Babajani ja Martha Argerichi - kirglikust loomingulisest kohtumisest, mis leidis aset juba aastakümneid tagasi, on tänaseks sündinud mitmeid vaimustavaid salvestusi ja live-ettekandeid, millest üks eredamaid on kindlasti Mozarti ainus sonaat kahele klaverile.
Muusikatoas esineb lummav klaveriduo Martha Argerich-Sergei Babajan, kelle esinemised mistahes maailmajaos toovad publikust kuuldavale marulise aplausi juba siis, kui pole jõutud veel esimest nootigi klaverist kuuldavale tuua. Kaks legendaarset muusikut jutustavad lahti Mozarti ühe kõige päikselisema, virtuoossema, laulvama ja elurõõmust pakatava teose ehk Sonaadi kahele klaverile D-duur KV 448, mida Mozart ei kirjutanudki imekombel endale ja õde Nannerlile esitamiseks, nagu arvata võiks. Teise partii sihtmärgiks oli hoopis kaunis, andekas ja tol ajal üpris kuulus pianist Josepha von Auernhammer, kes toona veel poissmehepõlve pidanud Wolfgangi vastu erinevate allikate väitel sugugi ükskõikne polnud.
Stuudios on Nele-Eva Steinfeld